Návrh na zrušenie úlohy č. 2 v decembri v Pláne legislatívnych úloh vlády Slovenskej republiky na rok 2002

	Plán legislatívnych úloh vlády Slovenskej republiky na rok 2002 schválený uznesením vlády č. 1203 z 19. decembra 2001 ukladá v bode 2 v decembri ministrovi kultúry pripraviť návrh zákona, ktorým sa mení a dopĺňa zákon NR SR č. 270/1995 Z. z. o štátnom jazyku Slovenskej republiky v znení neskorších predpisov.
	Zákon o štátnom jazyku prijala Národná rada Slovenskej republiky 15. novembra 1995 a účinnosť nadobudol 1. januára 1996 (okrem § 10 o pokutách, ktorý vstúpil do platnosti 1. januára 1997). Zákon upravuje používanie štátneho jazyka vo verejnom styku na celom území Slovenskej republiky a poveruje ministerstvo kultúry vykonávaním dohľadu nad dodržiavaním ustanovení tohto zákona.
	Zákon o štátnom jazyku prešiel doteraz dvoma priamymi a jednou nepriamou novelizáciou. Prvá zmena sa týkala § 3 ods. 5 („Písomné podania občanov určené verejnoprávnym orgánom sa podávajú v štátnom jazyku.“), ktorý bol zrušený na základe nálezu Ústavného súdu Slovenskej republiky  z 26. augusta 1997. V rozhodnutí ústavného súdu sa uvádza, že ustanovenie § 3 ods. 5 v spojení s ustanovením § 12 nie je v súlade s čl. 34 ods. 2 písm. b) Ústavy Slovenskej  republiky.  Keďže   zákonodarca  nedal   toto  ustanovenie  do  súladu 
s  ústavou, po  šiestich  mesiacoch  stratilo  platnosť. Ďalšia  zmena sa uskutočnila 
v januári 1999 prijatím zákona č. 5/1999 Z. z., ktorým sa zmenil § 3 ods. 3 písm. a) a § 4 ods. 3. Na základe toho sa umožnilo vydávať dvojjazyčné vysvedčenia v školách s vyučovacím jazykom národnostnej menšiny a viesť pedagogickú dokumentáciu v týchto školách aj v jazyku národnostnej menšiny. Nepriamou novelizáciou sa po prijatí zákona č. 184/1999 Z. z. o používaní jazykov národnostných menšín vypustil zo zákona o štátnom jazyku § 10 o pokutách.
	Po niekoľkoročnom uplatňovaní zákona o štátnom jazyku v praxi sa ukázali viaceré formálno-právne, legislatívnotechnické a terminologické nedostatky. Najzávažnejším nedostatkom zákona je absencia sankcií. Bez nich nie je možné vymáhať dodržiavanie zákona, a teda ani ovplyvňovať zhoršujúcu sa jazykovú úroveň v spoločnosti, predovšetkým v masovokomunikačných prostriedkoch a v reklame. Na  ministerstvo  kultúry  prichádzajú  sťažnosti  na  porušovanie  zákona 
o štátnom jazyku na jazykovo zmiešaných územiach. Ďalšie problémy súvisia s vyhlasovaním kodifikovanej podoby, ktorá by sa mala vyhlasovať formou právneho predpisu v Zbierke zákonov SR, aby tak skutočne nadobudla celospoločenskú záväznosť. Súčasné vyhlasovanie formou opatrenia vo Zvestiach MŠ SR a MK SR nemá požadovanú právnu silu.
	Novelizácia zákona by mala vyriešiť aj spôsob dohľadu nad zákonom s určením kompetencií a s presným vymedzením právomocí zodpovedných osôb. Zákon treba doplniť o vykonávacie predpisy, ktoré by upravovali činnosť subjektov zabezpečujúcich dohľad, ako aj práva a povinnosti pri výkone dohľadu a kontroly, keďže zákon NR SR č. 10/1996 Z. z. o kontrole v štátnej správe nevyhovuje potrebám dohľadu pre oblasť štátneho jazyka.
	V súvislosti so vstupom Slovenskej republiky do NATO bude potrebné upraviť používanie štátneho jazyka v ozbrojených silách. Nie je doriešený problém preberania medzinárodných technických noriem do sústavy slovenských technických noriem v štátnom jazyku. Nedávno prijatým zákonom č. 264/1999 Z. z. o technických  požiadavkách  na  výrobky a  o  posudzovaní  zhody  a  o zmene 
a doplnení niektorých zákonov (§ 7 ods. 1 a § 5 ods. 4) sa obmedzila požiadavka na vydávanie STN v štátnom jazyku (zakotvená v § 8 ods. 6 zákona o štátnom jazyku) iba na STN citované v technických predpisoch a pripustili sa všetky spôsoby preberania noriem do sústavy STN – prekladom, v origináli alebo v jazyku niektorého člena CEN a CENELEC (český jazyk). V procese novelizácie by sa mali obidva tieto zákony zladiť a zjednotiť. 
	Okrem toho treba spresniť niektoré ďalšie ustanovenia zákona o štátnom jazyku, odstrániť chyby, rozšíriť § 11 ods. 4 o ďalšie paragrafy a odseky, kde sa vyžaduje slovenský jazyk v jeho kodifikovanej podobe, riešiť korešpondenciu, finančnú a technickú dokumentáciu, agendu, zmluvy atď. v štátnom jazyku v súvislosti s naším vstupom do Európskej únie a s používaním finančných prostriedkov z fondov EÚ.
	Ak sa majú všetky spomínané okruhy zapracovať do novelizovaného znenia zákona, nestihne sa termín na odovzdanie návrhu novely na rokovanie vlády v decembri 2002.